L-European Broadcasting Union ħabbret uffiċjalment li l-Junior Eurovision Song Contest tas-sena d-dieħla se jsir Malta. Il-passaġġ għad-destinazzjoni Malta 2014, beda bit-trijonf ta’ Gaia, l-kantanta Maltija li rebħet il-Junior Eurovision Song Contest f’Kiev, l-Ukraina, ix-xahar li għadda. Il-Kap Ezekuttiv tal-PBS Anton Attard, il-bieraħ filgħaxija ffirma l-ftehim li bih il-PBS issa huwa x-xandar uffiċjali għall-Junior Eurovision Song Contest 2014. Iċ-chairman tal-PBS Tonio Portughese qal li dan kollu jtemm sena ta’ ċelebrazzjoni mużikali għal Malta. Qal li eluf ta’ tfal tal-iskola għandhom jieħdu sehem f’attivitajiet marbuta mal-Junior Eurovision tas-sena d-dieħla. Dr Portughese qal li konkors bhal dan huwa kompetizzjoni, imma fl-aħħar mill-aħħar huwa wkoll ċelebrazzjoni taż-żogħżija. Anke s-supervisor eżekuttiv tal-Junior Eurovision Vladislav Yakovlev li kien Malta din il-ġimgħa wera l-apprezzament li bil-ftehim milħuq issa jistgħu jibdew it-tħejjijiet għall-Junior Eurovision tas-sena d-dieħla. Għalkemm għadu mhux deċiż f’liema lokalità f’Malta se jsir dan il-konkors, uffiċjali tal-PBS flimkien ma’ Vladislav Yakovlev żaru numru ta’ postijiet li jistgħu jintgħażlu biex jospitaw il-Junior Eurovision. Din se tkun l-ewwel darba għal Malta li se tospita xandira ta dan it-tip, mill-bosta trażmissjonijiet organizzati mill-Eurovision.